ΠΕΡΙΕΧΟΜΕΝΑ
ΑΠΟΦΑΣΕΙΣ
Έγκριση της υπ’ αρ. 2/2023 αποφάσεως της Ολομέλειας του Διοικητικού Πρωτοδικείου Κομοτη-
νής που αφορά την τροποποίηση και συμπλήρωση των διατάξεων του Κανονισμού Εσωτερικής
Υπηρεσίας του ανωτέρω Δικαστηρίου.
Έγκριση της υπ’ αρ. 2/2023 αποφάσεως της Ολομέλειας του Διοικητικού Πρωτοδικείου Βόλου
που αφορά την τροποποίηση και συμπλήρωση
των διατάξεων του Κανονισμού Εσωτερικής Υπηρεσίας του ανωτέρω Δικαστηρίου.
ΑΠΟΦΑΣΕΙΣ
Αριθμ. 48/2023
(1)
Έγκριση της υπ’ αρ. 2/2023 αποφάσεως της Ολομέλειας του Διοικητικού Πρωτοδικείου Κομοτη-
νής που αφορά την τροποποίηση και συμπλήρωση των διατάξεων του Κανονισμού Εσωτερικής
Υπηρεσίας του ανωτέρω Δικαστηρίου.
ΤΟ ΣΥΜΒΟΥΛΙΟ ΤΗΣ ΕΠΙΚΡΑΤΕΙΑΣ
ΣΕ ΟΛΟΜΕΛΕΙΑ ΚΑΙ ΣΥΜΒΟΥΛΙΟ
Σήμερα, στις 15 Δεκεμβρίου 2023, ημέρα Παρασκευή
και ώρα 10:00, συνήλθε στο κατάστημα του Συμβουλίου
της Επικρατείας και στην αίθουσα συνεδριάσεων της
Ολομελείας αποτελούμενο από τα μέλη του: Ευαγγελία
Νίκα, Πρόεδρο, Ιωάννη Γράβαρη, Μιχαήλ Πικραμένο,
Κωνσταντίνο Κουσούλη, Μαρίνα Παπαδοπούλου, Ηλία
Μάζο, Χρήστο Ντουχάνη, Αντιπροέδρους του Συμβουλίου της Επικρατείας και τους Συμβούλους Βασίλειο
Αραβαντινό, Άννα Καλογεροπούλου, Βαρβάρα Ραφτοπούλου, Κωνσταντίνα Φιλοπούλου, Δημήτριο Μακρή,
Ταξιαρχία Κόμβου, Παρασκευή Μπραΐμη, Σοφία Βιτάλη,
Αναστασία - Μαρία Παπαδημητρίου, Βασιλική Κίντζιου,
Ελένη Παπαδημητρίου, Δημήτριο Εμμανουηλίδη, Παναγιώτη Τσούκα, Κωνσταντίνα Κονιδιτσιώτου, Αγγελική Μί-
ντζια, Ρωξάνη Γιαννουλάτου, Χριστίνα Σιταρά, Μαρλένα
Τριπολιτσιώτη, Χρήστο Λιάκουρα, Νικόλαο Σκαρβέλη,
Βασίλειο Ανδρουλάκη, Φραντζέσκα Γιαννακού, Κωνσταντία Λαζαράκη, Δημήτριο Βασιλειάδη, Αικατερίνη
Ρωξάνα, Ειρήνη Σταυρουλάκη, Κασσιανή Μαρίνου, Μαρίνα - Αλεξάνδρα Τσακάλη, Ελένη Γεωργούτσου, Μαρία
Αθανασοπούλου, Άννα Μπόνου, Γεωργία Ανδριοπούλου,
Μαρία Σταματοπούλου, Βασιλική Μόσχου, Σουλτάνα
Κωνσταντίνου, Χριστιάνα Μπολόφη, Ιωάννη Μιχαλακόπουλο, Ουρανία Νικολαράκου, Δημήτριο Βανδώρο,
Χρήστο Παπανικολάου, Σταυρούλα Λαμπροπούλου και
Οδυσσέα Σπαχή. Τα λοιπά μέλη, αν και προσκλήθηκαν,
δεν εμφανίσθηκαν, γιατί είχαν κώλυμα. Παρέστη επίσης
η Γραμματέας Ελένη Γκίκα, Προϊσταμένη της Διεύθυνσης
της Γραμματείας του Συμβουλίου της Επικρατείας.
Θέμα της συζήτησης, σύμφωνα με την πρόσκληση της
Προέδρου, ήταν η έγκριση της υπ’ αρ. 2/2023 αποφάσεως της Ολομέλειας του Διοικητικού Πρωτοδικείου Κομο-
τηνής που αφορά την τροποποίηση και συμπλήρωση
των διατάξεων του Κανονισμού Εσωτερικής Υπηρεσίας
του ανωτέρω Δικαστηρίου.
Η Ολομέλεια άκουσε την εισηγήτρια της υποθέσεως,
Σύμβουλο Επικρατείας Βασιλική Κίντζιου.
Σκέφθηκε κατά τον νόμο
1. Επειδή, με το υπό στοιχεία ΓΠ2549/20.10.2023 έγγραφο της Προέδρου που διευθύνει το Διοικητικό Πρω-
τοδικείο Κομοτηνής διαβιβάσθηκε στο Συμβούλιο της
Επικρατείας προς έγκριση η υπ’ αρ. 2/2023 απόφαση
της Ολομέλειας των Δικαστών του ανωτέρω Διοικητικού
Πρωτοδικείου σε συμβούλιο, με την οποία επιχειρείται
η τροποποίηση, συμπλήρωση και κωδικοποίηση σε ενιαίο κείμενο των διατάξεων του ισχύοντος Κανονισμού
Εσωτερικής Υπηρεσίας του εν λόγω Δικαστηρίου. Ήδη,
κατόπιν της από 1.12.2023 πρόσκλησης της Προέδρου
του Συμβουλίου της Επικρατείας εισάγεται προς έγκριση
η απόφαση αυτή.
2. Επειδή, με τον ν. 4938/2022 (Α΄ 109) θεσπίσθηκε
νέος Κώδικας Οργανισμού Δικαστηρίων και Κατάστασης
Δικαστικών Λειτουργών (Κ.Ο.Δ.Κ.Δ.Λ.), με το άρθρο 130
του οποίου καταργήθηκε, από 6.6.2022, ο προηγούμενος
ομώνυμος Κώδικας (ν. 1756/1988, Α΄ 35). Ο νέος Κώδικας
ορίζει στο, τιτλοφορούμενο «Κανονισμοί Εσωτερικής
Υπηρεσίας», άρθρο 19, μεταξύ άλλων, τα ακόλουθα:
«1. Με την επιφύλαξη του άρθρου 27, κάθε δικαστήριο...
καταρτίζει κανονισμό εσωτερικής υπηρεσίας, ο οποίος
συμπληρώνεται, τροποποιείται ή αντικαθίσταται, όταν
επιβάλλεται από υπηρεσιακές ανάγκες. 2. Ο κανονισμός
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
1 Απριλίου 2024
ΤΕΥΧΟΣ  ΔΕΥΤΕΡΟ
Αρ. Φύλλου 2008
VARVARA ZACHARAKI
EEST
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
καταρτίζεται, συμπληρώνεται, τροποποιείται ή αντικαθίσταται ως εξής: α. των δικαστηρίων. ... από τις ολομέλειες
αυτών, ... 5. α) Ο κανονισμός ορίζει ιδίως: αα) τα τμήματα των δικαστηρίων..., τον τρόπο συγκρότησής τους, το
χρονικό διάστημα παραμονής των δικαστικών λειτουργών σε κάθε τμήμα και την κατανομή των υποθέσεων σε
αυτά, αβ) τον αριθμό των δικασίμων και των υποθέσεων
ανά δικάσιμο, αγ) ζητήματα που αφορούν στη χρέωση
των υποθέσεων ανά δικαστικό λειτουργό από τον πρόεδρο του οικείου τμήματος και αδ) οποιοδήποτε ζήτημα
ανάγεται στην εσωτερική οργάνωση των υπηρεσιών των
δικαστηρίων... και στην εύρυθμη διεξαγωγή των εργασιών τους. β) Οι ρυθμίσεις του κανονισμού ως προς τον
τρόπο χρέωσης των υποθέσεων διασφαλίζουν την ποιοτική και αποδοτική άσκηση του δικαιοδοτικού έργου,
λαμβανομένων υπόψη των ιδιαίτερων συνθηκών κάθε
δικαστηρίου... και της στελέχωσης αυτών. Στον κανονισμό προβλέπεται κατώτατος και ανώτατος αριθμός
υποθέσεων που χρεώνονται ανά δικαστικό... λειτουργό.
O αριθμός αυτός, σε περίπτωση ύπαρξης πλειόνων τμημάτων στο δικαστήριο..., διαφοροποιείται με βάση τη
σοβαρότητα και τη δυσχέρεια των υποθέσεων εκάστου
τμήματος. Ο κανονισμός διασφαλίζει ότι κατά τη χρέωση
των υποθέσεων λαμβάνεται μέριμνα, ώστε αυτή να είναι
καταρχήν ίση κατ’ αριθμό, σοβαρότητα και δυσχέρεια ως
προς όλους τους υπηρετούντες στο τμήμα δικαστές...,
και δύναται να προβλέπει κατ’ εξαίρεση μειωμένη χρέωση, όπου ο νόμος το επιβάλλει ή ενόψει της ανάθεσης
σε δικαστικό... λειτουργό και άλλων καθηκόντων. Προς
τον σκοπό της ισομερούς κατανομής υποθέσεων, με τον
κανονισμό θεσπίζεται σύστημα με το οποίο κατατάσσονται οι υποθέσεις, ανάλογα με τη σοβαρότητα και τη
δυσχέρειά τους, υποχρεωτικά και αποκλειστικά από το
ένα (1) που αντιστοιχεί στην λιγότερο απαιτητική έως
το πέντε (5) που αντιστοιχεί στην πιο απαιτητική.... Προκειμένου να εισαχθεί για πρώτη φορά το σύστημα του
προηγουμένου εδαφίου, οι κανονισμοί των δικαστηρίων
τροποποιούνται αναλόγως πριν από την έναρξη του δικαστικού έτους 2023-2024. 6. ... 7. Οι κανονισμοί και οι
τροποποιήσεις τους υποβάλλονται αμέσως στις οικείες
ολομέλειες των ανώτατων δικαστηρίων, οι οποίες έχουν
δικαίωμα συμπλήρωσης, τροποποίησης ή ακύρωσης αυτών, ως προς όλα τα σημεία και ειδικότερα ως προς τον
αριθμό των δικασίμων και των υποθέσεων που προσδιορίζονται σε κάθε δικάσιμο. Οι κανονισμοί ισχύουν μόνο
μετά την τελική έγκρισή τους από τις ολομέλειες των
ανώτατων δικαστηρίων και, αφού διαβιβαστούν στον
Υπουργό Δικαιοσύνης, δημοσιεύονται στην Εφημερίδα
της Κυβερνήσεως». Περαιτέρω, ο ίδιος Κώδικας ορίζει
στο, υπό τον τίτλο «Ενιαίο πλαίσιο οδηγιών, πρακτικών
και κατευθύνσεων επιθεώρησης», άρθρο 104 ότι: «Οι
ολομέλειες των ανώτατων δικαστηρίων, προκειμένου να
διασφαλίσουν το ενιαίο μέτρο και την αποτελεσματικότητα της επιθεώρησης των δικαστηρίων και εισαγγελιών,
των διευθυνόντων τους και των λοιπών δικαστικών λειτουργών, καταρτίζουν με απόφασή τους ενιαίο πλαίσιο
οδηγιών, πρακτικών και κατευθύνσεων τους προς το
οικείο Συμβούλιο Επιθεώρησης και τους επιθεωρητές
για την άσκηση των αρμοδιοτήτων τους....» και στο άρθρο 129 παρ. 8 ότι: «Οι κανονισμοί των δικαστηρίων για
την εφαρμογή του συστήματος της ισομερούς κατανομής των υποθέσεων της παρ. 5 του άρθρου 19, τροποποι-
ούνται αναλόγως πριν από την έναρξη του δικαστικού
έτους 2023-2024....».
3. Επειδή, η Ολομέλεια του Συμβουλίου της Επικρατείας σε συμβούλιο, κατά τον έλεγχο κανονισμού εσω-
τερικής υπηρεσίας διοικητικού δικαστηρίου, χωρίς να
υποκαθίσταται, κατ’ αρχήν, στην κρίση της Ολομέλειας
του οικείου δικαστηρίου, ελέγχει κατά πόσον συγκεκριμένες διατάξεις του κανονισμού υπηρετούν τον σκοπό
της εύρυθμης και αποτελεσματικής λειτουργίας του δικαστηρίου και υποδεικνύει, όπου χρειάζεται, την τρο-
ποποίησή τους ή την προσθήκη σχετικών ρυθμίσεων.
Οι υποδείξεις αυτές δεν έχουν γνωμοδοτικό απλώς χαρακτήρα, αλλά είναι δεσμευτικές ως προς τη θέσπιση
των ρυθμίσεων ή τροποποιήσεων που αποτελούν το
περιεχόμενό τους (Σ.τ.Ε. Ολομ. σε συμβούλιο 42, 41, 39,
38, 36, 33, 30, 6/2023, 26, 10/2022, 10/2021, 30, 21/2020,
6, 4/2019, 24, 20/2018 κ.ά.). Και ναι μεν σε περίπτωση
τροποποίησης υφιστάμενου ήδη Κανονισμού, ο σχετικός
έλεγχος περιορίζεται, κατ’ αρχήν, μόνο στις υποβαλλόμενες προς έγκριση τροποποιητικές ρυθμίσεις, δεν απο-
κλείεται, όμως, επί τη ευκαιρία έγκρισης αυτών και προς
εξυπηρέτηση του ανωτέρω σκοπού, να διατυπώνονται
από την Ολομέλεια παρατηρήσεις και υποδείξεις για τις
λοιπές διατάξεις (Σ.τ.Ε. Ολομ. σε συμβούλιο 42, 40, 39,
38, 36, 33, 32/2023, 29, 26, 4/2016, 29, 25/2015, 16/2014,
6/2013, 10/2012).
4. Επειδή, εν προκειμένω, με την υποβληθείσα προς
έγκριση υπ’ αρ. 2/2023 απόφαση της Ολομέλειας των
Δικαστών του Διοικητικού Πρωτοδικείου Κομοτηνής σε
συμβούλιο επιχειρείται η τροποποίηση, συμπλήρωση
και κωδικοποίηση σε ενιαίο κείμενο των διατάξεων του
ισχύοντος Κανονισμού Εσωτερικής Υπηρεσίας του εν
λόγω Δικαστηρίου, όπως αυτός έχει τροποποιηθεί και
κωδικοποιηθεί με την υπ’ αρ. 2/2020 απόφαση της Ολομέλειας των Δικαστών του ως άνω Διοικητικού Πρωτοδι-
κείου, η οποία εγκρίθηκε με την 10/2021 απόφαση της
Ολομέλειας του Συμβουλίου της Επικρατείας σε συμβούλιο (Β΄ 3755). Η εν λόγω τροποποίηση και συμπλήρωση
επιχειρείται προκειμένου να επικαιροποιηθούν οι ρυθμίσεις του Κανονισμού, ώστε να εναρμονισθούν προς τις
διατάξεις του νέου Κ.Ο.Δ.Κ.Δ.Λ., η δε νέα κωδικοποίηση
σε ενιαίο κείμενο ενδείκνυται, από νομοτεχνική άποψη,
για λόγους σαφήνειας σχετικά με τις ισχύουσες διατάξεις
του Κανονισμού και, εντεύθεν, ασφάλειας δικαίου.
5. Επειδή, ειδικότερα, με την υπό έγκριση απόφαση
επιχειρείται, ενόψει των κατά τα ανωτέρω οριζομένων
στην παράγραφο 5 του άρθρου 19 του ν. 4938/2022, η
προσθήκη στο άρθρο 3 παρ. 1-5 του Κανονισμού δυο
νέων παραγράφων, υπ’ αρ. 6 και 7. Ο τίτλος του εν λόγω
άρθρου 3 «Χρέωση Δικαστών» πρέπει να συμπληρωθεί με τη φράση «Κριτήρια κατάταξης και διαδικασία
αξιολόγησης της σοβαρότητας και της δυσχέρειας των
υποθέσεων», η οποία συναρτάται με το ακόλουθο περιεχόμενο των προστιθέμενων νέων παραγράφων: «6. Η
χρέωση των υποθέσεων καταρχήν πρέπει να είναι ίση
κατ’ αριθμό, σοβαρότητα και δυσχέρεια ως προς όλους
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
τους υπηρετούντες δικαστές σε κάθε τμήμα του Δικαστηρίου. Κατ’ εξαίρεση, δύναται να προβλεφθεί μειω-
μένη χρέωση σε κάποιο δικαστικό λειτουργό, εφόσον
συντρέχει νόμιμη περίπτωση ή του ανατίθενται και άλλα
καθήκοντα. Οι υποθέσεις κατατάσσονται, ανάλογα με
τη σοβαρότητα και τη δυσχέρειά τους, υποχρεωτικά
και αποκλειστικά από το ένα (1) που αντιστοιχεί στην
λιγότερο απαιτητική ως το πέντε (5) που αντιστοιχεί
στην πιο απαιτητική. Α. Με τον αριθμό βαρύτητας ένα
(1) αξιολογούνται οι εξής υποθέσεις: α) απαράδεκτες
λόγω έλλειψης νομιμοποίησης ή παραβόλου και άλλων
τυπικών παραλείψεων, καθώς και προδήλως εκπρόθεσμες, β) υποθέσεις εν συμβουλίω, γ) αναστολές ουσίας
και ακυρωτικές που περιορίζονται μόνον στην εξέταση
της βλάβης, δ) υποθέσεις στις οποίες έχει εκλείψει το
αντικείμενο ή έχει χωρήσει παραίτηση από το δικόγραφο, ε) παραπεμπτικές σε άλλο δικαστήριο (με πάγια
νομολογία ή ρητή διάταξη νόμου), στ) αναβλητικές για
λόγους που προβλέπονται στον Κώδικα Διοικητικής Δικονομίας (π.χ. καταβολής δικαστικού ενσήμου κατά το
άρθρο 274 παρ. 3, προσκόμισης διοικητικού φακέλου
κατά το άρθρο 129 παρ. 4 κλπ), χωρίς το δικαστήριο
να εισέλθει στην ουσία της διαφοράς. Β. Με τον αριθμό βαρύτητας δύο (2) αξιολογούνται οι εξής υποθέσεις:
α) υποθέσεις για τις οποίες υπάρχει νομολογία ΣτΕ ή ΤΔΔ,
β) αναστολές ασύλου (εφόσον μελλοντικά προβλεφθεί η
αρμοδιότητα αυτή) ή άλλες που δεν περιορίζονται στην
εξέταση της βλάβης, γ) περιπτώσεις κατάργησης δίκης,
πλην της ως άνω περιπτώσεως δ΄ με βαθμό δυσκολίας 1,
δ) παραπεμπτικές σε άλλο δικαστήριο πλην της ως άνω
περίπτωσης ε΄ με βαθμό δυσκολίας 1, ε) αναστολή δίκης
λόγω εκκρεμούς προδικαστικού ερωτήματος στο ΣτΕ ή
άλλες περιπτώσεις αναστολής δίκης κατά τις διατάξεις
του άρθρου 3 του ΚΔΔ. Γ. Με τον αριθμό βαρύτητας τρία
(3) αξιολογούνται οι εξής υποθέσεις: α) υποθέσεις με
έντονο πολιτικό - κοινωνικό ενδιαφέρον, β) υποθέσεις
που πρέπει να διεκπεραιωθούν άμεσα είτε επειδή το
ορίζει ο νόμος είτε λόγω της φύσης της υπόθεσης κατά
την κρίση του Δικαστηρίου. Δ. Με τον αριθμό βαρύτητας
τέσσερα (4) αξιολογούνται οι εξής υποθέσεις: α) υποθέσεις χωρίς νομολογία ή υποθέσεις που καταλήγουν σε
ανατροπή της υφιστάμενης νομολογίας, β) υποθέσεις με
ιδιαίτερα περίπλοκο πραγματικό (ιδίως αγωγές - συμβάσεις), με μεγάλο αριθμό διαδίκων και διαφορετικά - πε-
ρίπλοκα αιτήματα, με διαφορετικά - περίπλοκα νομικά
ζητήματα, γ) ο συνδυασμός των περιπτώσεων του 3.
Ε. Με τον αριθμό βαρύτητας πέντε (5) αξιολογούνται
οι εξής υποθέσεις: α) υποθέσεις χωρίς νομολογία που
θέτουν ζητήματα συνταγματικότητας, δικαίου της ΕΣΔΑ,
ενωσιακού δικαίου, β) προδικαστικά ερωτήματα και γ)
συνδυασμός των περιπτώσεων του 4. 7. Ως προς τη διαδικασία αξιολόγησης της δυσχέρειας και σοβαρότητας
των υποθέσεων ορίζεται ότι η υπόθεση αξιολογείται αρχικώς από τον πρόεδρο του Τμήματος, κατά τον ορισμό
του εισηγητή στην τριμελή σύνθεση και τη χρέωση στη
μονομελή σύνθεση (άρθρο 127 παρ.  3 του ΚΔΔ). Ελέγχεται κάθε υπόθεση ανάλογα με τα χαρακτηριστικά που
εμφανίζει και εντάσσεται σε μία κατηγορία από τις παραπάνω. Σε περίπτωση που η υπόθεση πρόκειται, καταρ-
χήν, να ενταχθεί σε κατώτερη κατηγορία, πλην εμφανίζει
χαρακτηριστικά και ανώτερης κατηγορίας, εντάσσεται
στην ανώτερη. Μέχρι τη συζήτηση της υπόθεσης, ο δικαστής που έχει ορισθεί ή χρεωθεί μπορεί να προτείνει
στον πρόεδρο την αλλαγή της αρχικής αξιολόγησης και
εκείνος αποφασίζει εκ νέου. Ακολουθεί επιβεβαίωση της
ως άνω αξιολόγησης από τον δικαστή της μονομελούς
σύνθεσης κατά τη δημοσίευση της απόφασης. Σε περίπτωση που διαφωνεί με την αξιολόγηση του προέδρου,
διατυπώνει εγγράφως τους λόγους της διαφωνίας και ο
πρόεδρος του τμήματος αποφασίζει εκ νέου. Τέλος, γίνεται επιβεβαίωση ή ανατροπή της αρχικής αξιολόγησης
από τον πρόεδρο του τμήματος κατά τη δημοσίευση
της απόφασης της τριμελούς σύνθεσης, λαμβάνοντας
υπόψη και σχετική σημείωση του εισηγητή ως προς τον
βαθμό δυσκολίας της υπόθεσης κατά την παράδοση του
σχεδίου. Εφόσον έχει εκδοθεί προδικαστική ή ανασταλτική απόφαση για έναν από τους αναφερόμενους στην
παράγραφο 6 λόγους, ο πρόεδρος του τμήματος, εξήντα
τουλάχιστον ημέρες πριν τη συζήτηση της υποθέσεως
στο ακροατήριο, χρεώνει αυτήν, σύμφωνα με τα οριζόμενα στην παράγραφο 5, στον ίδιο εισηγητή, εκτός και
αν συντρέχει περίπτωση κωλύματος στο πρόσωπο του
τελευταίου κατά το άρθρο 127 παρ. 3 του Κώδικα Διοικητικής Δικονομίας, όπως ισχύει, και ακολουθεί επανα-
ξιολόγηση της χρεωθείσας υποθέσεως με τη διαδικασία
που θεσπίζεται στις παραπάνω διατάξεις της παρούσας
παραγράφου.».
6. Επειδή, για την έγκριση από την Ολομέλεια του
Συμβουλίου της Επικρατείας σε συμβούλιο, κατά τις
διατάξεις του άρθρου 19 παρ. 7 του Κ.Ο.Δ.Κ.Δ.Λ., των
Κανονισμών εσωτερικής λειτουργίας των διοικητικών δικαστηρίων και προκειμένου να διασφαλισθεί η με ενιαίο,
κατά το δυνατόν, τρόπο άσκηση από τις οικείες ολομέλειες της αρμοδιότητάς τους για την καθιέρωση του ως άνω
συστήματος της ισομερούς χρέωσης των υποθέσεων
χάριν της εύρυθμης και αποτελεσματικής λειτουργίας
της Διοικητικής Δικαιοσύνης, καθώς και για τη διασφάλιση του ενιαίου μέτρου κρίσης κατά την επιθεώρηση
των δικαστών, οι οικείες ρυθμίσεις των Κανονισμών
ενδείκνυται να μην αποκλίνουν ουσιωδώς, αλλά, κατ’
αρχήν, οφείλουν να στοιχούν προς τα κριτήρια κατάταξης, τα οποία περιελήφθησαν -με σκοπό, μεταξύ άλλων,
και την υποβοήθηση του έργου των ολομελειών των
διοικητικών δικαστηρίων- στο Παράρτημα 1 του Ενιαίου
Πλαισίου Κατευθύνσεων, Οδηγιών και Πρακτικών για την
επιθεώρηση των Τακτικών Διοικητικών Δικαστηρίων, το
οποίο καταρτίσθηκε με την υπ’ αρ. 19/2023 απόφαση της
Ολομέλειας του Συμβουλίου της Επικρατείας σε συμβούλιο βάσει της κατ’ άρθρο 104 του Κ.Ο.Δ.Κ.Δ.Λ. αρμοδι-
ότητάς της (Σ.τ.Ε. Ολομ. σε συμβούλιο 42, 40-28/2023).
7. Επειδή, ενόψει των ανωτέρω, όσον αφορά στην
παράγραφο 6 του άρθρου 3 του υπό έγκριση Κανονισμού, πρέπει, στην κατηγορία Α΄ της κατάταξης των
υποθέσεων, να απαλειφθούν η φράση «νομιμοποίησης
ή» (περ. α΄), η πρόταση «ή έχει χωρήσει παραίτηση από
το δικόγραφο» (περ. δ΄), η εντός παρένθεσης φράση
«ή ρητή διάταξη νόμου» (περ. ε΄) και η περίπτωση στ΄
«αναβλητικές για λόγους που προβλέπονται στον ΚώΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
δικα Διοικητικής Δικονομίας (π.χ. καταβολής δικαστικού
ενσήμου κατά το άρθρο 274 παρ. 3, προσκόμισης διοικητικού φακέλου κατά το άρθρο 129 παρ. 4 κλπ), χωρίς το
δικαστήριο να εισέλθει στην ουσία της διαφοράς.». Επίσης, δεδομένου ότι, ενόψει των οριζομένων στις διατά-
ξεις της παραγράφου 4 του άρθρου 15 του ν. 3068/2002
(Α΄ 274), όπως ισχύει, δεν άγονται υποθέσεις ασύλου
ενώπιον του Διοικητικού Πρωτοδικείου Κομοτηνής, δεν
τίθεται, κατά τούτο, ζήτημα εναρμόνισης των σχετικών
ρυθμίσεων της νέας παραγράφου 6 του άρθρου 3 του
Κανονισμού προς το Παράρτημα Ι του προαναφερθέντος
Πλαισίου, ως προς τις αναφορές που περιέχονται στο
Παράρτημα αυτό στις αναστολές ασύλου. Συνεπώς, στην
περίπτωση β΄ της κατηγορίας Β΄ πρέπει να απαλειφθούν
οι λέξεις «ασύλου» «ή άλλες» και η εντός παρένθεσης
φράση «(εφόσον μελλοντικά προβλεφθεί η αρμοδιότητα αυτή)», ώστε η περίπτωση αυτή να διαμορφωθεί ως
εξής: «αναστολές που δεν περιορίζονται στην εξέταση
της βλάβης». Περαιτέρω, στην ίδια κατηγορία Β΄ πρέπει
να απαλειφθούν, ως περιττές, οι φράσεις «πλην της ως
άνω περιπτώσεως δ΄ με βαθμό δυσκολίας 1» (περ. γ΄) και
«πλην της ως άνω περίπτωσης ε΄ με βαθμό δυσκολίας 1»
(περ. δ΄), να απαλειφθεί δε και η περίπτωση ε΄ «αναστολή δίκης λόγω εκκρεμούς προδικαστικού ερωτήματος
στο ΣτΕ ή άλλες περιπτώσεις αναστολής δίκης κατά τις
διατάξεις του άρθρου 3 του ΚΔΔ». Επιπλέον, στην περίπτωση β΄ της κατηγορίας Γ΄ προσήκει η αντικατάσταση
της λέξης «άμεσα» με τη λέξη «παραχρήμα». Ακολούθως, στην παράγραφο 7 του άρθρου 3 του Κανονισμού
πρέπει να απαλειφθεί η εισαγωγική πρόταση «Ως προς
τη διαδικασία αξιολόγησης της δυσχέρειας και σοβαρότητας των υποθέσεων ορίζεται ότι» και πριν από την
ακολουθούσα λέξη «υπόθεση» να τεθεί το άρθρο «η» με
κεφαλαίο γράμμα («Η») (πρβλ. Σ.τ.Ε. Ολομ. σε συμβούλιο
42, 40-28/2023).
8. Επειδή, περαιτέρω, με την υποβληθείσα προς έγκριση απόφαση προστίθεται στον ήδη ισχύοντα Κανονισμό
αυτοτελές άρθρο υπ’ αρ. 6Α, με τίτλο «Σύσταση και λειτουργία γραφείου νομολογίας, έρευνας και δικαστικής
ιστορίας», το οποίο έχει ως εξής: «1. Συστήνεται γραφείο
νομολογίας, έρευνας και δικαστικής ιστορίας. Έργο του
γραφείου αυτού είναι ιδίως: α. η συγκέντρωση, ταξινόμηση, ευρετηρίαση και γενικότερα η αξιοποίηση, κατά
τον προσφορότερο τρόπο, νομολογιακού υλικού και
η σύνδεσή του για την παροχή πληροφοριών με ηλεκτρονικό υπολογιστή, β. η οργάνωση της βιβλιοθήκης
του δικαστηρίου, γ. η επικουρία στην επιμόρφωση δικαστικών λειτουργών και δικαστικών υπαλλήλων, δ. η
καταγραφή της ιστορίας του δικαστηρίου και των δικαστών που υπηρετούν σε αυτό. 2. Το γραφείο της παρ. 1
διευθύνεται από δικαστή, με ενιαύσια θητεία, η οποία
δύναται να ανανεωθεί για ένα (1) έτος και στελεχώνεται
από υπαλλήλους της γραμματείας του δικαστηρίου. Ο
δικαστής, κατά το χρονικό διάστημα που διευθύνει το
παραπάνω γραφείο, μπορεί, αν τούτο κρίνεται αναγκαίο,
να απαλλαγεί, με απόφαση της ολομέλειας, μερικώς από
τα κύρια δικαστικά του καθήκοντα.».
9. Επειδή, ενόψει των οριζομένων στο άρθρο 24 του
Κ.Ο.Δ.Κ.Δ.Λ., κατά την παράγραφο 1 του οποίου «σε
κάθε δικαστήριο, στο οποίο υπηρετούν περισσότεροι
από δύο (2) πρόεδροι ή τουλάχιστον οκτώ (8) δικαστές,
λειτουργεί γραφείο νομολογίας, έρευνας και δικαστικής
ιστορίας...» (περίοδος πρώτη), νομίμως προτείνεται, με
την παρατιθέμενη στην προηγούμενη σκέψη ρύθμιση, η
σύσταση του εν λόγω γραφείου στο Διοικητικό Πρωτοδικείο Κομοτηνής, διότι στο Δικαστήριο αυτό υπηρετούν
δύο (2) Πρόεδροι Πρωτοδικών και από τις 16.9.2023
οκτώ (8) Πρωτοδίκες σε αντίστοιχες οργανικές θέσεις
(βλ. άρθρο 1 παρ. IV περ. 6 του π.δ. 54/2023 «Ανακατανομή οργανικών θέσεων Δικαστικών Λειτουργών των
Τακτικών Διοικητικών Δικαστηρίων», Α΄ 108). Περαιτέρω,
η μνησθείσα ρύθμιση του προστιθέμενου άρθρου 6Α
στοιχεί στις διατάξεις των παραγράφων 1 και 2 του άρθρου 24 του Κ.Ο.Δ.Κ.Δ.Λ., το περιεχόμενο των οποίων
επαναλαμβάνει, εξαιρουμένης της πρόβλεψης περί ενιαύσιας θητείας του διευθύνοντος το γραφείο δικαστή,
με δυνατότητα ισόχρονης ανανέωσης, η οποία, πάντως,
δεν προκαλεί παρατηρήσεις (πρβλ. Σ.τ.Ε. Ολομ. σε συμβούλιο 38, 37, 34, 33/2023).
10. Επειδή, εξάλλου, το τιτλοφορούμενο «Διαδικασία
Συγκλήσεως Ολομέλειας» άρθρο 5 της υπό έγκριση απόφασης διαλαμβάνει, στην παράγραφο 5, τα εξής: «Στις
περιπτώσεις α΄, β΄ και γ΄ της παρ. 2 του άρθρου 15 του
ν. 4938/2022, όπως ισχύει, αν ο Πρόεδρος που διευθύνει
το Δικαστήριο δεν εκδώσει, μέσα σε προθεσμία πέντε
(5) ημερών από την ημέρα που ζητήθηκε η σύγκληση
της ολομέλειας, πράξη συγκλήσεώς της, ορίζοντας την
ημέρα της συνεδριάσεως, σύμφωνα με την παρ. 3 του
άρθρου τούτου του παρόντος κανονισμού, εκείνοι που
ζήτησαν τη σύγκλησή της έχουν το δικαίωμα να συγκαλέσουν οι ίδιοι την ολομέλεια με πρόσκλησή τους που
γνωστοποιείται εγγράφως στα μέλη οκτώ τουλάχιστον
ημέρες πριν από την ημέρα της συνεδριάσεως». Η ρύθμιση αυτή πρέπει να απαλειφθεί ως μη συνάδουσα προς τις
σχετικές διατάξεις του ισχύοντος Κ.Ο.Δ.Κ.Δ.Λ., διότι στο
άρθρο 15 του νέου Κώδικα δεν προβλέπεται, πλέον, περίπτωση σύγκλησης της Ολομέλειας από άλλα πρόσωπα
πέραν του διευθύνοντος το δικαστήριο Προέδρου, όπως
προέβλεπε το τελευταίο εδάφιο της παραγράφου 2 του
άρθρου 14 του καταργηθέντος ν. 1756/1988 (Σ.τ.Ε. Ολομ.
σε συμβούλιο 42, 41/2023). Επίσης, πρέπει να απαλειφθεί η παράγραφος 6 του ίδιου άρθρου 5, σύμφωνα με
την οποία «Οι αποφάσεις της Ολομέλειας καθώς και τα
σχετικά Πρακτικά υπογράφονται από τον Πρόεδρο που
διευθύνει το Δικαστήριο ή από τον αναπληρωτή του που
διηύθυνε τη συζήτηση και τον Γραμματέα». Τούτο διότι,
το ζήτημα της υπογραφής των αποφάσεων της Ολομέλειας του δικαστηρίου και των σχετικών πρακτικών
συνεδρίασης -στο οποίο αφορά η διάταξη αυτή- ρυθμίζεται πλήρως από τον νομοθέτη στην παράγραφο 9
του άρθρου 15 του Κ.Ο.Δ.Κ.Δ.Λ., δια παραπομπής στις
δικονομικές διατάξεις που διέπουν την κατάρτιση των
αποφάσεων των δικαστηρίων. Οι εν λόγω δικονομικές
διατάξεις είναι, κατά μεν την εκδίκαση των ουσιαστικών διαφορών, το άρθρο 191 του Κώδικα Διοικητικής
Δικονομίας (ν. 2717/1999, Α΄ 97), στο οποίο ορίζεται ότι
«το πρωτότυπο της απόφασης υπογράφεται από τον
πρόεδρο, τον εισηγητή και τον γραμματέα της έδρας,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
και, στις μονομελείς συνθέσεις, από τον δικαστή και τον
γραμματέα», κατά δε την εκδίκαση των ακυρωτικών διαφορών, το άρθρο 306 παρ. 1 του Κώδικα Πολιτικής Δι-
κονομίας (π.δ. 503/2005, Α΄ 182), στο οποίο προβλέπεται
ότι «όποιος είχε διευθύνει τη συζήτηση και ο γραμματέας
υπογράφουν το πρωτότυπο της απόφασης», εφαρμοζόμενο αναλόγως δυνάμει των εν συνδυασμώ διατάξεων
του άρθρου 4 του ν. 702/1977 (Α΄ 268) και του άρθρου 40
του π.δ. 18/1989 (Α΄ 8) (Σ.τ.Ε. Ολομ. σε συμβούλιο 41, 39,
35, 28/2023).
11. Επειδή, σχετικά με το άρθρο 6 της υπό έγκριση
απόφασης, παρατηρείται ότι ο αναγραφόμενος στον τίτλο και στο κείμενο (παρ. 1, 3-5) του άρθρου αυτού όρος
«τμήματα διακοπών» / «τμημάτων διακοπών» πρέπει να
αντικατασταθεί με τον όρο «θερινά τμήματα» / «θερινών
τμημάτων», ώστε να εναρμονισθεί προς τις διατάξεις του
άρθρου 12 («Δικαστικό έτος - Θερινά τμήματα») του νέου
Κ.Ο.Δ.Κ.Δ.Λ. Περαιτέρω, η δεύτερη παράγραφος του εν
λόγω άρθρου 6, κατά την οποία «Η απόφαση αυτή [της
Ολομέλειας του δικαστηρίου για την κατάρτιση των θερινών τμημάτων] υποβάλλεται στον Υπουργό Δικαιοσύνης
μέσα στο δεύτερο δεκαήμερο του ίδιου μήνα», πρέπει να
απαλειφθεί, διότι στα άρθρα 36 παρ. 2 και 31 παρ. 3 του
ισχύοντος Κ.Ο.Δ.Κ.Δ.Λ. δεν προβλέπεται πλέον σχετική
υποχρέωση, όπως προέβλεπε το άρθρο 27 παρ. 3 του
καταργηθέντος ν. 1756/1988 (Σ.τ.Ε. Ολομ. σε συμβούλιο
41, 39, 36, 30/2023, 26/2022).
12. Επειδή, ο τίτλος «Χορήγηση αντιγράφων» του
άρθρου 7 της υπό έγκριση απόφασης πρέπει να αντικατασταθεί με τον τίτλο «Πρόσβαση στα στοιχεία της
δικογραφίας» και το περιεχόμενο των ρυθμίσεών του
πρέπει να προσαρμοσθεί στις διατάξεις του άρθρου 26
παρ. 2 του ν. 4938/2022, σε συνδυασμό με τις διατάξεις
του άρθρου 130 του Κώδικα Διοικητικής Δικονομίας
(Σ.τ.Ε. Ολομ. σε συμβούλιο 42/2023).
13. Επειδή, το, υπό τον τίτλο «Γραμματεία των δικαστηρίων και των εισαγγελιών», άρθρο 11 παρ. 1 του
Κ.Ο.Δ.Κ.Δ.Λ. ορίζει ότι: «1. Σε κάθε δικαστήριο ... λειτουργεί γραμματεία. Η γραμματεία αποτελεί ενιαία οργανική
μονάδα και μπορεί να περιλαμβάνει γενική διεύθυνση,
διευθύνσεις, τμήματα ή γραφεία. Στη γραμματεία ανήκουν οι δικαστικοί υπάλληλοι όλων των κλάδων, ειδι-
κοτήτων και κατηγοριών, σύμφωνα με τον Κώδικα των
δικαστικών υπαλλήλων (ν. 4798/2021, Α΄ 68)». Κατά δε
τη διάταξη του άρθρου μόνου της υπ’ αρ. 117830/1987
κοινής απόφασης των Υπουργών Προεδρίας της Κυβερνήσεως και Δικαιοσύνης (Β΄ 719) περί καθορισμού της
αντιστοιχίας των Γραμματειών των Δικαστικών Υπηρεσιών της Χώρας και των επιμέρους οργανικών μονάδων
τους σε Διεύθυνση, Τμήμα και Αυτοτελές Γραφείο: «1. Η
Γραμματεία ... των Πρωτοδικείων... αντιστοιχεί σε Διεύθυνση. 2. Τα Τμήματα στα οποία διαιρούνται οι ως άνω
Υπηρεσίες σύμφωνα με τις διατάξεις του Οργανισμού
των Δικαστηρίων αντιστοιχούν σε Τμήματα, εφ’ όσον
έχουν ορισθεί να υπηρετούν σ’ αυτά τουλάχιστον πέντε
υπάλληλοι». Εξάλλου, το άρθρο 143 του Κώδικα Δικαστικών Υπαλλήλων (Κ.Δ.Υ., ν. 4798/2021, Α΄ 68), όπως αυτό
ισχύει μετά την προσθήκη νέου εδαφίου με το άρθρο 57
του ν. 5001/2022 (Α΄ 227), ορίζει τα εξής: «Προϊστάμενοι των οργανικών μονάδων τοποθετούνται δικαστικοί
υπάλληλοι, σύμφωνα με όσα ορίζονται στα επόμενα άρθρα. Ως οργανικές μονάδες νοούνται η γενική διεύθυν-
ση, η διεύθυνση και το τμήμα. Στα τμήματα στα οποία
διαιρείται η γραμματεία των δικαστηρίων και δικαστικών υπηρεσιών που ανήκουν στους τομείς των περ. α΄,
β΄ και δ΄ του άρθρου 18, σύμφωνα με τις διατάξεις του
Κανονισμού εσωτερικής λειτουργίας τους, επιλέγεται
προϊστάμενος, εφόσον ο αριθμός των οργανικών θέσεων των υπαλλήλων στο κάθε τμήμα είναι τουλάχιστον
πέντε (5), ανεξαρτήτως του συνολικού αριθμού των υπηρετούντων σε αυτά».
14. Επειδή, από τον συνδυασμό των παρατιθέμενων
στην προηγούμενη σκέψη διατάξεων συνάγεται ότι μια
οργανική μονάδα των γραμματειών των δικαστηρίων
της Χώρας αντιστοιχεί σε τμήμα, εφόσον προβλέπονται
σε αυτήν τουλάχιστον πέντε (5) οργανικές θέσεις υπαλλήλων. Συνεπώς, προκειμένου να κριθεί αν είναι δυνατή
η σύσταση νέου τμήματος στη γραμματεία δικαστηρίου
ή αν δικαιολογείται η διατήρηση των υφιστάμενων τμημάτων, λαμβάνεται, κατ’ αρχήν, υπόψη ο αριθμός των
προβλεπόμενων σε αυτό οργανικών θέσεων υπαλλήλων.
Σε περίπτωση, πάντως, κατά την οποία ο αριθμός των
υπηρετούντων σε δικαστήριο υπαλλήλων υπολείπεται
ουσιωδώς του αριθμού των προβλεπόμενων οργανικών
θέσεων, η οικεία ολομέλεια του ανωτάτου δικαστηρίου,
στην οποία υποβάλλεται προς έγκριση ο κανονισμός
εσωτερικής υπηρεσίας του εν λόγω δικαστηρίου, είναι
αρμόδια να κρίνει αν, ενόψει των συγκεκριμένων συνθηκών, είναι δυνατή η σύσταση και λειτουργία νέου
τμήματος ή αν δικαιολογείται η διατήρηση όλων των
προβλεπόμενων τμημάτων. Και τούτο, διότι ο αριθμός
των υπηρετούντων σε ένα δικαστήριο υπαλλήλων πρέπει, σε κάθε περίπτωση, να επαρκεί για τη στελέχωση
όλων των προβλεπόμενων τμημάτων γραμματείας κατά
τρόπο ορθολογικό και διασφαλίζοντα τον έλεγχο και την
εύρυθμη λειτουργία τους (Σ.τ.Ε. Ολομ. σε συμβούλιο 42,
41, 38, 30, 28, 6/2023). Εξάλλου, δεν αποκλείεται, κατ’
αρχήν, από την έννοια και τον σκοπό των παρατιθέμενων
στην προηγούμενη σκέψη διατάξεων, η δημιουργία ή
διατήρηση στη γραμματεία δικαστηρίου ως υποκείμενης της Διεύθυνσης οργανωτικής μονάδας ενός μόνον
τμήματος, εφόσον προβλέπονται σε αυτήν πέντε (5)
τουλάχιστον οργανικές θέσεις υπαλλήλων (Σ.τ.Ε. Ολομ.
σε συμβούλιο 38, 30, 28/2023).
15. Επειδή, εν προκειμένω, η γραμματεία του Διοικητικού Πρωτοδικείου Κομοτηνής -για το οποίο προβλέπο-
νται συνολικά ένδεκα (11) οργανικές θέσεις δικαστικών
υπαλλήλων (9 γραμματείς, 1 επιμελητής και 1 δακτυλογράφος), όπως αυτές κατανεμήθηκαν με την υπ’ αρ.
11124οικ./31.3.2022 απόφαση του Υπουργού Δικαιοσύνης (Β´ 1754)-, διαρθρώνεται, κατά τον υφιστάμενο
Κανονισμό, σε Διεύθυνση και ένα (1) τμήμα. Σύμφωνα
με πρόσφατα στοιχεία (βλ. το από 11.12.2023 έγγραφο
της Προϊσταμένης Διεύθυνσης Γραμματείας του εν λόγω
Δικαστηρίου, αποσταλέν στο Συμβούλιο της Επικρατείας
μέσω ηλεκτρονικού ταχυδρομείου), ο αριθμός των ήδη
υπηρετούντων υπαλλήλων στο Διοικητικό Πρωτοδικείο
Κομοτηνής ανέρχεται σε πέντε (5), επιπλέον δε, με την υπ’
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
αρ. 5282οικ/6.3.2023 κοινή απόφαση του Αναπληρωτή
Υπουργού Οικονομικών και του Υπουργού Δικαιοσύνης
περί «προκήρυξη[ς] διαγωνισμού για την εισαγωγή στην
Εθνική Σχολή Δικαστικών Λειτουργών εκπαιδευόμενων
που πρόκειται να καταλάβουν θέσεις δικαστικών υπαλλήλων του κλάδου Γραμματέων...» (Α.Σ.Ε.Π. 7), έχει, με-
ταξύ άλλων, προκηρυχθεί η πλήρωση δύο (2) θέσεων ΠΕ
Γραμματέων στο ως άνω Διοικητικό Πρωτοδικείο. Υπό
τα δεδομένα αυτά και σύμφωνα με τα γενόμενα δεκτά
στην προηγούμενη σκέψη, είναι επιτρεπτή η διατήρηση,
με το τιτλοφορούμενο «Γραμματεία του Δικαστηρίου»
άρθρο 8 της υπό έγκριση απόφασης, του ανωτέρω μοναδικού τμήματος στην οικεία γραμματεία, δοθέντος ότι ο
αριθμός των υπηρετούντων υπαλλήλων στο Διοικητικό
Πρωτοδικείο Κομοτηνής (5), παρά την υφιστάμενη, κατά
την παρούσα χρονική περίοδο, απόκλιση σε σχέση με
τον αριθμό των προβλεπόμενων οργανικών θέσεων δικαστικών υπαλλήλων στο Δικαστήριο αυτό (11), επαρκεί
κατ’ αρχήν για τη στελέχωση του τμήματος (Σ.τ.Ε. Ολομ.
σε συμβούλιο 38/2023).
16. Επειδή, περαιτέρω, με την υπ’ αρ. 2/2023 απόφαση
της Ολομέλειας των Δικαστών του Διοικητικού Πρωτοδικείου Κομοτηνής σε συμβούλιο επαναλαμβάνονται
στα άρθρα 9, 11 και 12 οι ρυθμίσεις των ταυτάριθμων
άρθρων του υφιστάμενου Κανονισμού Εσωτερικής
Υπηρεσίας του εν λόγω Δικαστηρίου. Αναφορικά με
τα άρθρα αυτά επισημαίνονται τα εξής, σε εναρμόνιση
προς τις σχετικές νομοθετικές διατάξεις: Στον τίτλο του
άρθρου 9 «Διεύθυνση των υπηρεσιών της Γραμματείας - Αρμοδιότητες» ενδείκνυται να προστεθεί, μετά τη
λέξη «Αρμοδιότητες», η φράση «του Προϊσταμένου της
Διεύθυνσης Γραμματείας» και η εισαγωγική πρόταση «Ο
Γραμματέας του Δικαστηρίου ασκεί όλες τις αρμοδιότητες και τα καθήκοντα που ορίζονται από τις κείμενες
διατάξεις (άρθρο 10 του ν. 4938/2022)...» να αναδιατυπωθεί σε «Ο Γραμματέας του Δικαστηρίου (Προϊστάμενος
της Διεύθυνσης Γραμματείας) ασκεί όλες τις αρμοδιότητες και τα καθήκοντα που ορίζονται από τις κείμενες
διατάξεις (άρθρο 11 του ν. 4938/2022)...». Στο άρθρο 11
ενδείκνυται ο τίτλος «Καθήκοντα Υπαλλήλων Τμήματος»
να αντικατασταθεί με τον τίτλο «Καθήκοντα υπαλλήλων
κλάδου Γραμματέων του Τμήματος Γραμματείας» και αντί
της εισαγωγικής φράσης «Οι Γραμματείς του Τμήματος»
να τεθεί η φράση «Οι υπάλληλοι κλάδου Γραμματέων του
Τμήματος Γραμματείας». Περαιτέρω, το άρθρο 12 φέρει
τον τίτλο «Καθήκοντα Προϊσταμένου Τμήματος Επιμελητών» και περιλαμβάνει ρυθμίσεις με αντικείμενο τις
αρμοδιότητες αφενός του Προϊσταμένου του Τμήματος
Γραμματείας (παρ. 1-5) και αφετέρου των επιμελητών
(παρ. 6). Λαμβανομένου, όμως, υπόψη ότι η γραμματεία
του Διοικητικού Πρωτοδικείου Κομοτηνής απαρτίζεται,
όπως έχει ήδη εκτεθεί, από ένα μόνον τμήμα -ως οργανωτική μονάδα υποκείμενη της Διεύθυνσης-, «στο
οποίο ανήκουν και οι Επιμελητές» κατά τα οριζόμενα στο
άρθρο 8 της υπό έγκριση απόφασης, και ότι, εντεύθεν,
δεν υφίσταται «Τμήμα Επιμελητών», πρέπει ο τίτλος του
άρθρου 12 να αναμορφωθεί σε «Καθήκοντα Προϊσταμένου Τμήματος Γραμματείας- Αρμοδιότητες Επιμελη-
τών», ώστε να στοιχεί προς το ρυθμιστικό περιεχόμενο
του άρθρου αυτού. Θα ήταν, πάντως, ενδεδειγμένο, από
νομοτεχνικής άποψης, τα περί αρμοδιοτήτων-καθηκόντων των επιμελητών να αποτελέσουν αντικείμενο αυ-
τοτελούς άρθρου 13, υπό τον αντίστοιχο τίτλο, και να
αναριθμηθεί το επόμενο (τελευταίο) άρθρο 13 σε 14.
17. Επειδή, εξάλλου, ενόψει της θέσης σε ισχύ των νέων
Κωδίκων, Κ.Ο.Δ.Κ.Δ.Λ. και Κ.Δ.Υ., νομίμως επιχειρείται
η επικαιροποίηση διατάξεων του Κανονισμού, όπου
παρίσταται ανάγκη, δια της αντικατάστασης -κατά τα
ειδικώς διαλαμβανόμενα και στο προοίμιο (παρ. 8) της
υπό έγκρισης απόφασης- των εκεί αναφερόμενων διατάξεων των καταργηθέντων νόμων 1756/1988 (Α΄ 35)
και 2812/2000 (Α΄ 67) από τις αντίστοιχες διατάξεις των
ήδη ισχυόντων Κ.Ο.Δ.Κ.Δ.Λ. και Κ.Δ.Υ. Πρέπει, ωστόσο,
στο πλαίσιο επανελέγχου του κειμένου του Κανονισμού,
να διορθωθούν παραδρομές σχετιζόμενες με την παράθεση, κατ’ αριθμό και κατά περιεχόμενο, των οικείων δι-
ατάξεων (βλ. και σχετικές παρατηρήσεις στις σκέψεις 10,
11, 12). Ενδεικτικώς αναφέρεται ότι στην παράγραφο 1
του άρθρου 3 της υπό έγκριση απόφασης πρέπει αφενός
να αντικατασταθεί η φράση «σύμφωνα με τη διάταξη της
υποπερ. δδ΄ της περ. β΄ της παρ. 7 του άρθρου 15 του
ν. 1756/1988, όπως αυτή ισχύει σήμερα» με τη φράση
«σύμφωνα με τη διάταξη του άρθρου 17 παρ. 7 περ. β΄
υποπερ. βδ΄ του ν. 4938/2022» και αφετέρου να απαλειφθεί η ρύθμιση του τελευταίου εδαφίου της ίδιας παρα-
γράφου 1, κατά την οποία «Αν πρόκειται για Παρέδρους,
ο αριθμός των υποθέσεων που τους ανατίθεται, ορίζεται
σε ποσοστό τουλάχιστον 50% των ανατιθέμενων κατά
τα παραπάνω στους ισόβιους δικαστικούς λειτουργούς,
για το διάστημα που διανύουν τη δοκιμαστική τους υπηρεσία», δοθέντος ότι η χρέωση των Παρέδρων που δι-
ανύουν τη δοκιμαστική υπηρεσία τους επαφίεται στην
κρίση του δικαστή που διευθύνει το δικαστήριο (Σ.τ.Ε.
Ολομ. σε συμβούλιο 35, 34, 32, 28/2023 κ.ά.).
18. Επειδή, κατόπιν των ανωτέρω, πρέπει να εγκριθεί
εν μέρει η υπ’ αρ. 2/2023 απόφαση της Ολομέλειας των
Δικαστών του Διοικητικού Πρωτοδικείου Κομοτηνής σε
συμβούλιο και να αναπεμφθεί ο υποβληθείς Κανονισμός
Εσωτερικής Υπηρεσίας του εν λόγω Δικαστηρίου, κατά
το μη εγκριθέν μέρος του, στο αυτό όργανο, προκειμένου να προβεί στις υποδεικνυόμενες τροποποιήσεις
ώστε, μετά την επανυποβολή του στο Συμβούλιο της
Επικρατείας για έγκριση, να προωθηθεί αρμοδίως προς
δημοσίευση στην Εφημερίδα της Κυβερνήσεως.
Διά ταύτα
Εγκρίνει εν μέρει την εισαγόμενη, με την υπ’ αρ. 2/2023
απόφαση της Ολομέλειας των Δικαστών του Διοικητικού
Πρωτοδικείου Κομοτηνής σε συμβούλιο, τροποποίηση,
συμπλήρωση και κωδικοποίηση σε ενιαίο κείμενο των
διατάξεων του Κανονισμού Εσωτερικής Υπηρεσίας του
Δικαστηρίου αυτού και αναπέμπει, κατά τα λοιπά, την
ανωτέρω απόφαση στο ίδιο όργανο, προκειμένου να
προβεί στις απαιτούμενες τροποποιήσεις, κατά το σκεπτικό.
Για την πιστοποίηση των ανωτέρω συντάχθηκε το παρόν πρακτικό.
Η Πρόεδρος
ΕΥΑΓΓΕΛΙΑ ΝΙΚΑ
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
Αριθμ. 5/2024
(2)
Έγκριση της υπ’ αρ. 2/2023 αποφάσεως της Ολομέλειας του Διοικητικού Πρωτοδικείου Βόλου
που αφορά την τροποποίηση και συμπλήρωση
των διατάξεων του Κανονισμού Εσωτερικής Υπηρεσίας του ανωτέρω Δικαστηρίου.
ΤΟ ΣΥΜΒΟΥΛΙΟ ΤΗΣ ΕΠΙΚΡΑΤΕΙΑΣ
ΣΕ ΟΛΟΜΕΛΕΙΑ ΚΑΙ ΣΥΜΒΟΥΛΙΟ
Σήμερα, στις 30 Ιανουαρίου 2024, ημέρα Τρίτη και
ώρα 15:00, συνήλθε στο κατάστημα του Συμβουλίου
της Επικρατείας και στην αίθουσα συνεδριάσεων της
Ολομελείας αποτελούμενο από τα μέλη του: Ευαγγελία
Νίκα, Πρόεδρο, Ιωάννη Γράβαρη, Μαργαρίτα Γκορτζολίδου, Διομήδη Κυριλλόπουλο, Κωνσταντίνο Κουσούλη,
Μαρίνα Παπαδοπούλου, Χρήστο Ντουχάνη, Αντιπροέδρους του Συμβουλίου της Επικρατείας και τους Συμ-
βούλους Βασίλειο Αραβαντινό, Άννα Καλογεροπούλου,
Κωνσταντίνα Φιλοπούλου, Δημήτριο Μακρή, Ταξιαρχία
Κόμβου, Σοφία Βιτάλη, Αναστασία - Μαρία Παπαδημητρίου, Βασιλική Κίντζιου, Ελένη Παπαδημητρίου, Βικτω-
ρία Πλαπούτα, Δημήτριο Εμμανουηλίδη, Παναγιώτη
Τσούκα, Κωνσταντίνα Κονιδιτσιώτου, Αγγελική Μίντζια,
Χριστίνα Σιταρά, Αγορίτσα Σδράκα, Χρήστο Λιάκουρα,
Νικόλαο Σκαρβέλη, Βασίλειο Ανδρουλάκη, Σταυρούλα
Κτιστάκη, Φραντζέσκα Γιαννακού, Ευσταθία Σκούρα,
Κωνσταντία Λαζαράκη, Δημήτριο Βασιλειάδη, Αικατερίνη Ρωξάνα, Ειρήνη Σταυρουλάκη, Μαρίνα-Αλεξάνδρα
Τσακάλη, Μαρία Αθανασοπούλου, Άννα Μπόνου, Γεωργία Ανδριοπούλου, Μαρία Σταματοπούλου, Βασιλική
Μόσχου, Σουλτάνα Κωνσταντίνου, Χριστιάνα Μπολόφη,
Ιωάννη Μιχαλακόπουλο, Ουρανία Νικολαράκου, Χρήστο
Παπανικολάου, Σταυρούλα Λαμπροπούλου και Οδυσσέα
Σπαχή. Τα λοιπά μέλη, αν και προσκλήθηκαν, δεν εμφανίσθηκαν, γιατί είχαν κώλυμα. Ο Σύμβουλος Οδυσσέας
Σπαχής, ως ο νεότερος, δεν περιλαμβάνεται στη νόμιμη
σύνθεση, προκειμένου να διατηρηθεί περιττός ο αριθμός των μελών, σύμφωνα με το άρθρο 8 του π.δ. 18/1989
«Κωδικοποίηση διατάξεων νόμων για το Συμβούλιο της
Επικρατείας». Παρέστη επίσης η Γραμματέας Ελένη Γκίκα, Προϊσταμένη της Διεύθυνσης της Γραμματείας του
Συμβουλίου της Επικρατείας.
Θέμα της συζήτησης, σύμφωνα με την πρόσκληση
της Προέδρου, ήταν η έγκριση της 2/2023 αποφάσεως
της Ολομέλειας του Διοικητικού Πρωτοδικείου Βόλου
που αφορά την τροποποίηση και συμπλήρωση των διατάξεων του Κανονισμού Εσωτερικής Υπηρεσίας του
ανωτέρω Δικαστηρίου.
Η Ολομέλεια άκουσε την εισηγήτρια της υποθέσεως,
Σύμβουλο Επικρατείας Μαρία Σταματοπούλου.
Σκέφθηκε κατά τον νόμο
1. Επειδή, με το υπό στοιχεία ΓΠ5524/7.12.2023 έγγραφο της Προέδρου που διευθύνει το Διοικητικό
Πρωτοδικείο Βόλου διαβιβάστηκε στο Συμβούλιο της
Επικρατείας προς έγκριση η υπ’ αρ. 2/2023 απόφαση της
Ολομέλειας των δικαστών του ανωτέρω Δικαστηρίου
σε συμβούλιο, με την οποία επιχειρείται η τροποποίηση, συμπλήρωση και κωδικοποίηση των διατάξεων του
ισχύοντος Κανονισμού της Εσωτερικής Υπηρεσίας του
εν λόγω Δικαστηρίου. Ήδη, με την από 23.1.2024 πρόσκληση της Προέδρου του Συμβουλίου της Επικρατείας,
εισάγεται προς έγκριση η προαναφερθείσα απόφαση.
2. Επειδή, με τον ν. 4938/2022 (Α΄ 109) θεσπίστηκε
νέος Κώδικας Οργανισμού Δικαστηρίων και Κατάστασης
Δικαστικών Λειτουργών (Κ.Ο.Δ.Κ.Δ.Λ.), καταργηθέντος
από 6.6.2022 του προηγούμενου ομώνυμου Κώδικα
(ν. 1756/1988) (βλ. άρθρο 130 του νέου Κ.Ο.Δ.Κ.Δ.Λ.).
Στο άρθρο 19 του ήδη ισχύοντος Κ.Ο.Δ.Κ.Δ.Λ., το οποίο
φέρει τον τίτλο «Κανονισμοί Εσωτερικής Υπηρεσίας»,
ορίζονται, μεταξύ άλλων, τα εξής: «1. Με την επιφύλαξη
του άρθρου 27, κάθε δικαστήριο [...] καταρτίζει κανονισμό εσωτερικής υπηρεσίας, ο οποίος συμπληρώνεται,
τροποποιείται ή αντικαθίσταται, όταν επιβάλλεται από
υπηρεσιακές ανάγκες. 2. Ο κανονισμός καταρτίζεται, συμπληρώνεται, τροποποιείται ή αντικαθίσταται ως εξής:
α. των δικαστηρίων [...] από τις ολομέλειες αυτών, […] 3.
[…] 4. […] 5. α) Ο κανονισμός ορίζει ιδίως: αα) τα τμήματα των δικαστηρίων […], τον τρόπο συγκρότησής τους,
το χρονικό διάστημα παραμονής των δικαστικών λειτουργών σε κάθε τμήμα και την κατανομή των υποθέσε-
ων σε αυτά, αβ) τον αριθμό των δικασίμων και των υποθέσεων ανά δικάσιμο, αγ) ζητήματα που αφορούν στη
χρέωση των υποθέσεων ανά δικαστικό λειτουργό από
τον πρόεδρο του οικείου τμήματος και αδ) οποιοδήποτε
ζήτημα ανάγεται στην εσωτερική οργάνωση των υπηρεσιών των δικαστηρίων [...] και στην εύρυθμη διεξαγωγή
των εργασιών τους. β) Οι ρυθμίσεις του κανονισμού ως
προς τον τρόπο χρέωσης των υποθέσεων διασφαλίζουν
την ποιοτική και αποδοτική άσκηση του δικαιοδοτικού
έργου, λαμβανομένων υπόψη των ιδιαίτερων συνθηκών
κάθε δικαστηρίου [...] και της στελέχωσης αυτ[ού]. Στον
κανονισμό προβλέπεται κατώτατος και ανώτατος αριθμός υποθέσεων που χρεώνονται ανά δικαστικό [...] λει-
τουργό. O αριθμός αυτός, σε περίπτωση ύπαρξης πλειόνων τμημάτων στο δικαστήριο [...], διαφοροποιείται με
βάση τη σοβαρότητα και τη δυσχέρεια των υποθέσεων
εκάστου τμήματος. Ο κανονισμός διασφαλίζει ότι κατά
τη χρέωση των υποθέσεων λαμβάνεται μέριμνα, ώστε
αυτή να είναι καταρχήν ίση κατ’ αριθμό, σοβαρότητα και
δυσχέρεια ως προς όλους τους υπηρετούντες στο τμήμα
δικαστές [...], και δύναται να προβλέπει κατ’ εξαίρεση μειωμένη χρέωση, όπου ο νόμος το επιβάλλει ή ενόψει της
ανάθεσης σε δικαστικό [...] λειτουργό και άλλων καθηκόντων. Προς τον σκοπό της ισομερούς κατανομής υποθέ-
σεων, με τον κανονισμό θεσπίζεται σύστημα με το οποίο
κατατάσσονται οι υποθέσεις, ανάλογα με τη σοβαρότητα
και τη δυσχέρειά τους, υποχρεωτικά και αποκλειστικά
από το ένα (1) που αντιστοιχεί στην λιγότερο απαιτητική
έως το πέντε (5) που αντιστοιχεί στην πιο απαιτητική. [...]
Προκειμένου να εισαχθεί για πρώτη φορά το σύστημα
του προηγουμένου εδαφίου, οι κανονισμοί των δικαστηρίων τροποποιούνται αναλόγως πριν από την έναρξη
του δικαστικού έτους 2023-2024. 6. […] 7. Οι κανονισμοί και οι τροποποιήσεις τους υποβάλλονται αμέσως
στις οικείες ολομέλειες των ανώτατων δικαστηρίων, οι
οποίες έχουν δικαίωμα συμπλήρωσης, τροποποίησης ή
ακύρωσης αυτών, ως προς όλα τα σημεία και ειδικότερα
ως προς τον αριθμό των δικασίμων και των υποθέσεων
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
που προσδιορίζονται σε κάθε δικάσιμο. Οι κανονισμοί
ισχύουν μόνο μετά την τελική έγκρισή τους από τις ολομέλειες των ανώτατων δικαστηρίων και, αφού διαβιβα-
στούν στον Υπουργό Δικαιοσύνης, δημοσιεύονται στην
Εφημερίδα της Κυβερνήσεως.». Το δε άρθρο 104 του
ιδίου νόμου ορίζει ότι: «Οι ολομέλειες των ανώτατων
δικαστηρίων, προκειμένου να διασφαλίσουν το ενιαίο
μέτρο και την αποτελεσματικότητα της επιθεώρησης
των δικαστηρίων και εισαγγελιών, των διευθυνόντων
τους και των λοιπών δικαστικών λειτουργών, καταρτίζουν με απόφασή τους ενιαίο πλαίσιο οδηγιών, πρακτι-
κών και κατευθύνσεών τους προς το οικείο Συμβούλιο
Επιθεώρησης και τους επιθεωρητές για την άσκηση των
αρμοδιοτήτων τους. [...]» και το άρθρο 129 ότι: «[...] 8. Οι
κανονισμοί των δικαστηρίων για την εφαρμογή του συστήματος της ισομερούς κατανομής των υποθέσεων της
παρ. 5 του άρθρου 19, τροποποιούνται αναλόγως πριν
από την έναρξη του δικαστικού έτους 2023-2024. [...]».
3. Επειδή, κατά τον έλεγχο κανονισμού εσωτερικής
υπηρεσίας διοικητικού δικαστηρίου, η Ολομέλεια του
Συμβουλίου της Επικρατείας σε συμβούλιο, χωρίς να
υποκαθίσταται, καταρχήν, στην κρίση των δικαστών
της ολομέλειας του οικείου δικαστηρίου, ελέγχει κατά
πόσον οι συγκεκριμένες διατάξεις υπηρετούν τον σκοπό
της εύρυθμης και αποτελεσματικής λειτουργίας του και
υποδεικνύει, όπου χρειάζεται, την τροποποίησή τους. Οι
υποδείξεις αυτές δεν έχουν γνωμοδοτικό απλώς χαρακτήρα, αλλά είναι δεσμευτικές ως προς την θέσπιση των
ρυθμίσεων ή τροποποιήσεων που αποτελούν το περιεχόμενό τους (βλ. αποφάσεις της Ολομέλειας του ΣτΕ σε
συμβούλιο υπ’ αρ. 51, 49, 46, 30-40, 6/2023, 20/2022, 1011/2021, 23/2020, 6/2019 κ.ά.). Και ναι μεν σε περίπτωση
τροποποίησης υφιστάμενου ήδη κανονισμού, ο σχετικός
έλεγχος περιορίζεται κατ’ αρχήν, μόνο στις υποβαλλόμενες προς έγκριση τροποποιητικές ρυθμίσεις, δεν απο-
κλείεται όμως, επί τη ευκαιρία έγκρισης αυτών και προς
εξυπηρέτηση του ανωτέρω σκοπού, να διατυπώνονται
από την Ολομέλεια παρατηρήσεις και υποδείξεις και για
τις λοιπές διατάξεις (βλ. αποφάσεις της Ολομέλειας του
ΣτΕ σε συμβούλιο υπ’ αρ. 51, 49, 46, 32-40, 6/2023, 31,
29, 5/2016, 32/2015, 16/2014, 6/2013, 10/2012).
4. Επειδή, στην προκειμένη περίπτωση, με την υπ’ αρ.
2/2023 απόφαση της Ολομέλειας των δικαστών του Διοικητικού Πρωτοδικείου Βόλου σε συμβούλιο, επιχειρείται
η τροποποίηση, επικαιροποίηση και κωδικοποίηση των
διατάξεων του Κανονισμού Εσωτερικής Λειτουργίας του
εν λόγω δικαστηρίου. Ο εν λόγω Κανονισμός τροποποιήθηκε αρχικώς με τις υπ’ αρ. 5/2000 (Β΄ 1084) και 1/2007
(Β΄ 687) αποφάσεις της Ολομέλειάς του σε συμβούλιο·
στη συνέχεια επιχειρήθηκε νέα τροποποίηση, με την υπ’
αρ. 2/2016 απόφαση της Ολομέλειάς του σε συμβούλιο,
επί της οποίας διατυπώθηκαν παρατηρήσεις με την υπ’
αρ. 39/2016 απόφαση της Ολομέλειας του Συμβουλίου
της Επικρατείας σε συμβούλιο (Β΄ 1699/2017), σε συμμόρφωση προς τις οποίες ο Κανονισμός του Διοικητικού
Πρωτοδικείου Βόλου τροποποιήθηκε και συμπληρώθηκε με την υπ’ αρ. 1/2017 απόφαση της Ολομέλειάς του,
η οποία εγκρίθηκε με την υπ’ αρ. απόφαση 16/2017 της
Ολομέλειας του Συμβουλίου της Επικρατείας σε συμβούλιο (Β΄ 3963/2017). Ακολούθησε η υπ’ αρ. 1/2018
απόφαση της Ολομέλειας των Δικαστών του Διοικητικού
Πρωτοδικείου Βόλου, με την οποία κωδικοποιήθηκαν σε
ενιαίο κείμενο οι διατάξεις του εν θέματι κανονισμού,
όπως αυτές είχαν εγκριθεί με τις υπ’ αρ. 39/2016 και
16/2017 αποφάσεις της Ολομέλειας του Συμβουλίου
της Επικρατείας σε συμβούλιο, η οποία και εγκρίθηκε
στο σύνολό της με την υπ’ αρ. 23/2018 απόφαση της
Ολομέλειας του Συμβουλίου της Επικρατείας σε συμβούλιο (Β΄ 6056/2018).
5. Επειδή, με την υπό έγκριση υπ’ αρ. 2/2023 απόφαση
της ολομέλειας των δικαστών του Διοικητικού Πρωτοδικείου Βόλου επιχειρείται, εν όψει των κατά τα ανωτέρω
οριζόμενων στην παρ. 5 του άρθρου 19 του ν. 4398/2022
(βλ. ανωτ. σκ. 2), η προσθήκη στον ισχύοντα Κανονισμό
Εσωτερικής Υπηρεσίας του Διοικητικού Πρωτοδικείου
Βόλου, μετά το άρθρο 2, νέου άρθρου «2Α», με τίτλο
«Αξιολόγηση υποθέσεων ανάλογα με την σοβαρότητα
και την δυσχέρειά τους», με το κάτωθι περιεχόμενο:
«1. Προς τον σκοπό της ισομερούς κατανομής υποθέσεων, με τον παρόντα κανονισμό θεσπίζεται σύστημα,
σύμφωνα με το άρθρο 19 παρ. 5 περ. β του ν. 4938/2022
(Κώδικας Οργανισμού Δικαστηρίων και Κατάστασης Δικαστικών Λειτουργών, Α΄ 109), με το οποίο κατατάσσο-
νται οι υποθέσεις, ανάλογα με τη σοβαρότητα και τη
δυσχέρειά τους, υποχρεωτικά και αποκλειστικά από το
ένα (1) που αντιστοιχεί στη λιγότερο απαιτητική έως
το πέντε (5) που αντιστοιχεί στην πιο απαιτητική. Ειδικότερα, οι υποθέσεις κατατάσσονται ανάλογα με τη
σοβαρότητα και δυσχέρειά τους, σύμφωνα με την εξής
κλίμακα: 1. α) απαράδεκτες λόγω έλλειψης νομιμοποίησης ή παραβόλου και άλλων τυπικών παραλείψεων,
καθώς και προδήλως εκπρόθεσμες, β) υποθέσεις εν
συμβουλίω, γ) αναστολές ουσίας και ακυρωτικές (εκτός
από αναστολές ασύλου και άλλες που δεν περιορίζονται
μόνο στην εξέταση της βλάβης), δ) υποθέσεις στις οποίες
έχει εκλείψει το αντικείμενο, ε) παραπεμπτικές σε άλλο
δικαστήριο (με πάγια νομολογία), 2. α) υποθέσεις για
τις οποίες υπάρχει νομολογία ΣτΕ ή ΤΔΔ, β) αναστολές
ασύλου ή άλλες που δεν περιορίζονται στην εξέταση της
βλάβης, γ) καταργήσεις δίκης, δ) παραπεμπτικές σε άλλο
δικαστήριο. 3. α) υποθέσεις με έντονο πολιτικό - κοινωνικό ενδιαφέρον, β) υποθέσεις που πρέπει να διεκπεραιω-
θούν άμεσα είτε επειδή το ορίζει ο νόμος είτε λόγω της
φύσης της υπόθεσης κατά την κρίση του Δικαστηρίου,
4. α) υποθέσεις χωρίς νομολογία ή υποθέσεις που καταλήγουν σε ανατροπή της υφιστάμενης νομολογίας,
β) υποθέσεις με ιδιαίτερα περίπλοκο πραγματικό (ιδίως
αγωγές - συμβάσεις), με μεγάλο αριθμό διαδίκων και
διαφορετικά - περίπλοκα αιτήματα, γ) συνδυασμός των
περιπτώσεων του 3. 5. α) υποθέσεις χωρίς νομολογία
που θέτουν ζητήματα συνταγματικότητας, δικαίου της
ΕΣΔΑ, ενωσιακού δικαίου, β) προδικαστικά ερωτήματα,
γ) συνδυασμός των περιπτώσεων του 4. 2. Η υπόθεση
αξιολογείται αρχικώς από τον πρόεδρο του τμήματος
κατά τον ορισμό του εισηγητή στην τριμελή σύνθεση και
τη χρέωση στη μονομελή σύνθεση. Ελέγχεται κάθε υπόθεση ανάλογα με τα χαρακτηριστικά που εμφανίζει και
εντάσσεται σε μία κατηγορία από τις παραπάνω. Σε περίΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
πτωση που η υπόθεση πρόκειται, καταρχήν, να ενταχθεί
σε κατώτερη κατηγορία, πλην εμφανίζει χαρακτηριστικά
και ανώτερης κατηγορίας, εντάσσεται στην ανώτερη.
Μέχρι τη συζήτηση της υπόθεσης, ο δικαστής που έχει
οριστεί ή χρεωθεί μπορεί να προτείνει στον πρόεδρο την
αλλαγή της αρχικής αξιολόγησης και εκείνος αποφασίζει
εκ νέου. 3. Σε περίπτωση που ο δικαστής της μονομελούς
σύνθεσης, κατά τη δημοσίευση της απόφασης, διαφωνεί με την αξιολόγηση του προέδρου, διατυπώνει τους
λόγους της διαφωνίας και ο πρόεδρος του τμήματος
αποφασίζει εκ νέου.
4. Κατά τη δημοσίευση της απόφασης της τριμελούς
σύνθεσης ο πρόεδρος του τμήματος, λαμβάνοντας
υπόψη και σχετική σημείωση του εισηγητή ως προς τον
βαθμό δυσκολίας της υπόθεσης κατά την παράδοση
του σχεδίου, επιβεβαιώνει ή τροποποιεί την αρχική του
αξιολόγηση». Για την έγκριση, όμως, από την Ολομέλεια
του Συμβουλίου της Επικρατείας σε συμβούλιο, κατά τις
διατάξεις του άρθρου 19 παρ. 7 του Κώδικα, των Κανονισμών εσωτερικής λειτουργίας των διοικητικών δικαστη-
ρίων και, προκειμένου να διασφαλιστεί η με ενιαίο κατά
το δυνατόν τρόπο άσκηση από τις οικείες ολομέλειες
της αρμοδιότητάς τους για την καθιέρωση του ως άνω
συστήματος της ισομερούς χρέωσης των υποθέσεων χάριν της εύρυθμης και αποτελεσματικής λειτουργίας της
Διοικητικής Δικαιοσύνης, καθώς και για τη διασφάλιση
του ενιαίου μέτρου κρίσης κατά την επιθεώρηση των
δικαστών, οι οικείες ρυθμίσεις των Κανονισμών ενδείκνυται να μην αποκλίνουν ουσιωδώς, αλλά, καταρχήν,
οφείλουν να στοιχούν προς τα κριτήρια κατάταξης, τα
οποία περιελήφθησαν -με σκοπό, μεταξύ άλλων, και
την υποβοήθηση του έργου των ολομελειών των διοικητικών δικαστηρίων- στο Παράρτημα 1, του Ενιαίου
Πλαισίου Κατευθύνσεων, Οδηγιών και Πρακτικών για την
επιθεώρηση των Τακτικών Διοικητικών Δικαστηρίων, το
οποίο καταρτίστηκε με την υπ’ αρ. 19/2023 απόφαση της
Ολομέλειας του ΣτΕ σε συμβούλιο, βάσει της κατά το άρθρο 104 του Κώδικα αρμοδιότητάς της (αποφάσεις της
Ολομέλειας του ΣτΕ σε συμβούλιο υπ’ αρ. 28, 29, 30, 31,
32, 34, 35, 36, 40/2023). Εν όψει των ανωτέρω, στην μεν
παράγραφο 1 του νέου άρθρου 2Α συνιστάται να απαλειφθεί η φράση «νομιμοποίησης ή» στην περίπτωση α
της κατηγορίας υποθέσεων με αριθμό βαρύτητας 1 και,
στην περίπτωση β της κατηγορίας υποθέσεων με αριθμό
βαρύτητας 3, να προκριθεί η χρήση της λέξης «παραχρήμα» αντί της προτεινόμενης «άμεσα». Επίσης, στην
παράγραφο 3 του ίδιου άρθρου (2Α) πρέπει να προστεθεί η λέξη «εγγράφως», ώστε η εν λόγω παράγραφος να
αναδιατυπωθεί ως εξής: «Σε περίπτωση που [...] διατυπώνει εγγράφως τους λόγους της διαφωνίας [...]». Εξάλλου,
λαμβανομένου υπόψη ότι, κατά τα οριζόμενα στο άρθρο 15 παρ. 4 του ν. 3068/2002 (Α΄ 274), όπως η εν λόγω
παράγραφος ισχύει μετά την αντικατάστασή της με το
άρθρο 57 παρ. 4 του ν. 4689/2020 (Α΄ 103), ενώπιον του
Διοικητικού Πρωτοδικείου Βόλου δεν άγονται υποθέσεις
ασύλου, δεν τίθεται, κατά τούτο, ζήτημα εναρμόνισης
των ρυθμίσεων της παραγράφου 1 του νέου άρθρου 2Α
της υπό έγκριση απόφασης προς το Παράρτημα 1 του
προαναφερθέντος Πλαισίου, ως προς τις αναφορές σε
αυτό στις αναστολές ασύλου. Συνεπώς, από την εντός
παρενθέσεως φράση της περίπτωσης γ (των υποθέσεων
βαρύτητας 1) και από την περίπτωση β των υποθέσεων
βαρύτητας 2 πρέπει να απαλειφθούν οι λέξεις «ασύλου
και άλλες» και «ασύλου ή άλλες» αντιστοίχως, ώστε οι
ως άνω περιπτώσεις να διαμορφωθούν, αντιστοίχως,
ως εξής: «αναστολές ουσίας και ακυρωτικές (εκτός από
αναστολές που δεν περιορίζονται μόνο στην εξέταση
της βλάβης)» και «αναστολές που δεν περιορίζονται στην
εξέταση της βλάβης» (αποφάσεις της Ολομέλειας ΣτΕ σε
συμβούλιο υπ’ αρ. 49, 46, 28-40/2023).
6. Επειδή, με το νέο (κατά περιεχόμενο) άρθρο 6 της
υπό έγκριση απόφασης επιχειρείται η σύσταση Γραφείου νομολογίας, έρευνας και δικαστικής ιστορίας. Η εν
λόγω ρύθμιση, η οποία ταυτίζεται κατά περιεχόμενο με
τα διαλαμβανόμενα στην παράγραφο 1 του άρθρου 24
του Κώδικα, εισάγεται νομίμως, δοθέντος ότι στο Διοικητικό Πρωτοδικείο Βόλου υπηρετούν δύο (2) Πρόεδροι
Πρωτοδικών και εννέα (9) Πάρεδροι- Πρωτοδίκες. Ως
εκ τούτου, η επιχειρούμενη ρύθμιση δεν προκαλεί παρατήρηση και πρέπει να εγκριθεί (βλ. Ολομέλεια ΣτΕ σε
συμβούλιο 46/2023 σκ. 6). Εξ άλλου, εν όψει του ότι το
άρθρο 6, υπό τον ισχύοντα Κανονισμό, περιελάμβανε
τις διατάξεις που αφορούν την διάρθρωση και τις αρμοδιότητες της Γραμματείας του Δικαστηρίου, -οι οποί-
ες για νομοτεχνικούς λόγους ενδείκνυται να τεθούν ως
τελευταίο άρθρο 11 του Κανονισμού (βλ. απόφαση της
Ολομέλειας του ΣτΕ σε συμβούλιο υπ’ αρ. 46/2023 σκ.
8)- δεν συντρέχει πλέον λόγος αναρίθμησης των επόμενων άρθρων 7- 10, όπως προτείνεται με την υπό έγκριση
απόφαση. Παρέπεται ότι, ως προς τα μέρη Β και Γ του
Κανονισμού, τα μεν άρθρα 7-10 θα τεθούν υπό το «ΜΕΡΟΣ Β Ολομέλεια - Θερινά Τμήματα», ενώ, το άρθρο 11,
τελευταίο άρθρο του Κανονισμού, θα τεθεί υπό το «ΜΕΡΟΣ Γ Διάρθρωση της Γραμματείας του Δικαστηρίου».
7. Επειδή, με την υποβληθείσα προς έγκριση απόφαση
επιχειρείται περαιτέρω η επικαιροποίηση των διατάξεων
του ισχύοντος Κανονισμού Εσωτερικής Υπηρεσίας του
Διοικητικού Πρωτοδικείου Βόλου, όπου παρίσταται ανάγκη, με την αντικατάσταση των εκεί αναφερόμενων δια-
τάξεων του καταργηθέντος ν. 1756/1988 και των λοιπών
καταργηθέντων νομοθετημάτων από τις αντίστοιχες διατάξεις του ήδη ισχύοντος Κώδικα. Ενόψει αυτού, πρέπει
να εγκριθούν οι κάτωθι εισαγόμενες τροποποιήσεις, οι
οποίες δεν προκαλούν παρατηρήσεις: α. οι ρυθμίσεις της
παρ. 1 του άρθρου 1, όπου αντί του ν. 1756/1988, αναφέρεται ο ν. 4938/2022 (ισχύων Κώδικας), β. η ρύθμιση
της παρ. 3 άρθρου 2, όπου η εντός παρενθέσεως φράση
«άρθρο 15 παρ. 7 περ. β΄ υποπερ. δδ΄ σε συνδυασμό
με την διάταξη της περ. γ΄ της ιδίας παρ. του εν λόγω
άρθρου του ν. 1756/1988» αντικαθίσταται με την φράση
«άρθρο 17 παρ. 7 περ. β΄ υποπερ. βδ΄ σε συνδυασμό
με την διάταξη της περ. γ΄ της ιδίας παρ. του εν λόγω
άρθρου του ν. 4938/2022», γ. η ρύθμιση του (πρώην) άρθρου 6 περί της Γραμματείας του Δικαστηρίου (άρθρο 11
του Κανονισμού, βλ. προηγούμενη σκέψη), όπου η μνεία
στο άρθρο 10 του ν. 1756/1988 αντικαθίσταται με το
άρθρο 11 του ν. 4938/2022, δ. η ρύθμιση της παρ. 2 του
άρθρου 7 περί διαδικασίας σύγκλησης της Ολομέλειας,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
όπου το άρθρο 14 παρ. 2 περ. α, β και γ του ν. 1756/1988
αντικαθίσταται με το άρθρο 15 παρ. 2 του ν. 4938/2022
και ε. η ρύθμιση του άρθρου 9 περί παράστασης Γραμματέα και τήρησης πρακτικών Ολομέλειας, όπου το άρ-
θρο 10 παρ. 3 περ. β΄ του ν. 1756/1988 αντικαθίσταται
με το άρθρο 11 παρ. 3 εδ. δ΄ και ε΄ του ν. 4938/2022.
Συναφώς, για νομοτεχνικούς λόγους, η παρένθεση στην
οποία μνημονεύεται η διάταξη του άρθρου 11 και τα εδάφια δ΄ και ε΄ ενδείκνυται να τεθεί στο τέλος της περιόδου
και όχι ενδιάμεσα. Περαιτέρω, πρέπει να τροποποιηθούν
και οι παρ. 1 και 2 του άρθρου 3 του Κανονισμού, ώστε
οι ρυθμίσεις τους να προσαρμοσθούν στις διατάξεις του
Κώδικα. Έτσι, στην μεν παρ. 1, η φράση «όπως ειδικότερα
ορίζεται στην διάταξη της παρ. 1 του άρθρου 18 του
ν. 1756/1988» πρέπει να αντικατασταθεί με την φράση
«η οποία εκδόθηκε κατά τα οριζόμενα στην παρ. 1 του
άρθρου 18 του ν. 1756/1988», στην δε παρ. 2, η φράση
«διάταξη της παρ. 2 του άρθρου 18 του ν. 1756/1988» να
αντικατασταθεί με την φράση «διάταξη της παρ. 3 του
άρθρου 22 του ν. 4938/2022».
8. Επειδή, στο άρθρο 2 παρ. 5 του ισχύοντος Κανονισμού διαλαμβάνεται ότι: «Εάν πρόκειται για Παρέδρους
Δ.Δ., οι υποθέσεις που τους ανατίθενται ορίζονται σε
ποσοστό 50% των ανατιθέμενων κατά τα ανωτέρω στους
ισόβιους δικαστικούς λειτουργούς, για το χρονικό διάστημα της δοκιμαστικής τους υπηρεσίας (άρθρο 31
παρ. 4 του ισχύοντος ν. 3689/2008, Α΄ 164)». Όπως έχει
γίνει δεκτό, η χρέωση των Παρέδρων που διανύουν την
δοκιμαστική τους υπηρεσία επαφίεται στην κρίση του
δικαστή που διευθύνει το δικαστήριο και, συνεπώς, η
συγκεκριμένη ρύθμιση πρέπει να διαγραφεί και, αντιστοίχως, οι παράγραφοι 6 και 7 να αναριθμηθούν σε 5 και
6 (αποφάσεις ΣτΕ Ολ. σε συμβούλιο υπ’ αρ. 34-35/2023,
23/2020, 9/2017, 36, 5/2016).
9. Επειδή, με την υπό έγκριση απόφαση ορθώς αναμορφώνεται η παρ. 2 του άρθρου 2 του Κανονισμού ώστε
στην εντός παρενθέσεως παραπομπή να μνημονεύεται
το άρθρο 36 του ισχύοντος Κώδικα (αντί του άρθρου 32
του προϊσχύσαντος). Περαιτέρω, εν όψει των άρθρων 12
και 36 του Κώδικα, οι όροι «θερινές δικαστικές διακοπές» και «τμήματα διακοπών», οι οποίοι αναφέρονται
στα άρθρα του Κανονισμού 2 παρ. 2 (ο πρώτος όρος)
και 5 παρ. 1 (ο δεύτερος), πρέπει να αντικατασταθούν
με τον όρο «θερινά τμήματα».
10. Επειδή, με την υπό έγκριση απόφαση, ορθώς
αναμορφώνεται το ισχύον άρθρο 8 σε μία και μόνον
παράγραφο (απαλειφομένης της παρ. 2 περί υποβολής
στον Υπουργό Δικαιοσύνης της γνωμοδότησης της Ολομέλειας του Δικαστηρίου για την σύσταση τμημάτων
διακοπών). Λαμβανομένων δε υπόψη των λεχθέντων
στην προηγούμενη σκέψη, το εν λόγω άρθρο πρέπει
να διαλαμβάνει τα ακόλουθα: «Άρθρο 8 Απόφαση Ολομέλειας για τα θερινά τμήματα. Τον μήνα Απρίλιο κάθε
δικαστικού έτους η Ολομέλεια του Δικαστηρίου αποφασίζει: α) για θερινά τμήματα του Δικαστηρίου, β) για
τους Δικαστές που θα υπηρετήσουν στα τμήματα αυτά
και γ) για το είδος και τον αριθμό των υποθέσεων που θα
εκδικάζονται κατά το χρονικό αυτό διάστημα, λαμβάνοντας υπόψη όσα ορίζονται ειδικότερα στην διάταξη του
άρθρου 36 παρ. 1 του ισχύοντος Κ.Ο.Δ.Κ.Δ.Λ.».
11. Επειδή, στον υπό έγκριση Κανονισμό, το περιεχόμενο του άρθρου σχετικά με την διάρθρωση και τις αρμο-
διότητες της Γραμματείας του Δικαστηρίου προκαλεί τις
εξής παρατηρήσεις: i) μετά την σύσταση Γραφείου Νομολογίας, Έρευνας και Δικαστικής Ιστορίας με το άρθρο 6
του υπό έγκριση Κανονισμού (βλ. ανωτ. σκ. 6), η αρμοδιότητα της σύνταξης δελτίου νομολογιακής ενημέρωσης
βάσει των αποφάσεων του Δικαστηρίου εμπίπτει, ως εκ
της φύσεώς της, στις αρμοδιότητες του ως άνω Γραφείου
και όχι της Γραμματείας. Επομένως, το χωρίο «σύνταξη
δελτίου νομολογιακής ενημερώσεως από αποφάσεις
του Δικαστηρίου», που αναγράφεται στον αριθμό 2 της
παραγράφου Γ.β. του άρθρου περί Γραμματείας, πρέπει
να διαγραφεί, ii) τα διαλαμβανόμενα στον αριθμό 4 της
ίδιας παραγράφου Γ.β., προκειμένου να καταστούν πληρέστερα, ενδείκνυται να αναδιατυπωθούν ως εξής: «Η
προστασία του απορρήτου της ηλεκτρονικής επικοινωνίας και των προσωπικών δεδομένων των δικαστών και
υπαλλήλων του Δικαστηρίου, καθώς και των διαδίκων, τα
οποία έχουν καταχωριστεί στο πληροφοριακό σύστημα,
κατ’ εφαρμογή των εκάστοτε πολιτικών ασφαλείας».
12. Επειδή, κατόπιν των ανωτέρω, η υπ’ αρ. 2/2023
απόφαση της Ολομέλειας των Δικαστών του Διοικητικού
Πρωτοδικείου Βόλου σε συμβούλιο πρέπει να εγκριθεί
εν μέρει και, κατά τα λοιπά, να αναπεμφθεί στο αυτό
όργανο, προκειμένου τούτο να προβεί στις υποδεικνυόμενες τροποποιήσεις, ώστε, μετά την επανυποβολή της
στο Συμβούλιο της Επικρατείας για έγκριση, να προωθηθεί αρμοδίως για δημοσίευση στην Εφημερίδα της
Κυβερνήσεως.
Διά ταύτα
Εγκρίνει εν μέρει την υπ’ αρ. 2/2023 απόφαση της Ολομέλειας των Δικαστών του Διοικητικού Πρωτοδικείου
Βόλου σε συμβούλιο και αναπέμπει αυτήν, κατά τα λοιπά,
στο ίδιο όργανο, προκειμένου να προβεί στις απαιτούμενες τροποποιήσεις, κατά το σκεπτικό.
Για την πιστοποίηση των ανωτέρω συντάσσεται το
παρόν πρακτικό.
Η Πρόεδρος
ΕΥΑΓΓΕΛΙΑ ΝΙΚΑ
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2008/01.04.2024
Ταχυδρομική Διεύθυνση: Καποδιστρίου 34, τ.κ. 10432, Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000 - fax: 210 5279054
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γρ. 3 και τηλεφ. κέντρο 210 5279000)
Παραλαβή Δημ. Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα ως Παρασκευή: 8:00 - 13:30
Ιστότοπος: www.et.gr
Πληροφορίες σχετικά με την λειτουργία
του ιστότοπου: helpdesk.et@et.gr
Αποστολή ψηφιακά υπογεγραμμένων
εγγράφων προς δημοσίευση στο ΦΕΚ:
webmaster.et@et.gr
Πληροφορίες για γενικό πρωτόκολλο
και αλληλογραφία: grammateia@et.gr
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αίτησης, για την οποία αρκεί η συμπλήρωση των αναγκαίων στοιχείων σε ειδική φόρμα στον
ιστότοπο www.et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών.
Tο κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον
οκτασέλιδο (ή μέρος αυτού) προ σαυξάνεται κατά 0,20 €. Το κόστος ενός έγχρωμου ΦΕΚ από
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €.  To τεύχος Α.Σ.Ε.Π. διατίθεται δωρεάν.
• Τρόποι αποστολής κειμένων προς δημοσίευση:
Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του
δημο σίου, αποστέλλονται ηλεκτρονικά στη διεύθυνση webmaster.et@et.gr με χρήση
προηγμέ νης ψηφιακής υπογραφής και χρονοσήμανσης.
Β. Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Πείτε μας τη γνώμη σας,
για να βελτιώσουμε τις υπηρεσίες μας,  συμπληρώνοντας την ειδική φόρμα στον ιστότοπό μας.
Πείτε μας τη γνώμη σας,

[Source: 20240202008.pdf | Tokens: 54503]